Henrik Sass Larsen

Henrik Sass Larsen (født 1966) er en dansk forretningsmann og tidligere sosialdemokratisk politiker. Han er tidligere medlem av Folketinget (2000–2019) og næringsminister (2013–2015).

 Oppvekst og utdannelse 
Han vokste opp i det sosialt belastede Taastrupgård i Høje-Taastrup som sønn av en alenemor. Foreldrene ble skilt da gutten var ett år gammel. Larsens stefar var voldelig mot ham, og i 12-årsalderen ble han overflyttet til et barnehjem. Etter tre år på barnehjem ble omsorgen overtatt av en klassekamerats foreldre i Greve.

Larsen har høyere forberedelseseksamen (HF) fra Greve Gymnasium fra 1986 og bachelorgrad i økonomi og administrasjon fra Roskilde Universitetscenter.

 Politisk arbeid 
Som 16-åring meldte han seg inn i Danmarks Socialdemokratiske Ungdom i protest mot noen klassekamerater, som meldte seg inn i Konservativ Ungdom. Noen år senere ble han forretningsfører i DSU, før han avanserte til medlem av forretningsutvalget 1988–1996 og formann 1992–1996. I 1996 tapte han gjenvalg til Morten Bødskov. I slutten av 1990-årene drev han PR-byrået Rostra.

I 2000 ble han medlem av Folketinget for Københavns amtskrets, etter at Helle Degn ble fritatt fra vervet. Larsen var valgt fra Roskilde amtskrets 2001–2007, og var fra 2007 valgt fra Sjællands storkrets. Han nedla sitt mandat med virkning fra 1. oktober 2019, mandatet ble overtatt av Tanja Larsson.

Han tilhørte den såkalte Nyrup-fløyen på venstresiden i Socialdemokratiet, og har vært kritisk til deler av partiets innvandringspolitikk og økonomiske politikk. Larsen var medlem av Folketingets politisk-økonomiske utvalg 2001–2004, og ble deretter partiets ordfører i skatte- og finanspolitiske spørsmål. Han var politisk ordfører 2006–2011 og gruppeformann 2012–2013. Larsen var aktuell som minister ved Helle Thorning-Schmidts regjeringsdannelse i 2011, men fikk ikke sikkerhetsklarering av PET, etter å ha hatt kontakt med et Bandidos-medlem. PETs avgjørelse ble kritisert og senere omgjort. Larsen var nærings- og vekstminister i Thorning-Schmidts regjering 2013–2015.

 Etter politikken 
Fra 1. januar 2020 var han administrerende direktør for DVCA – Danish Venture Capital and Private Equity Association. I mars 2025 stoppet han som administrerende direktør til fordel for Søren Pind.

Senere samme måned ble Sass Larsen tiltalt for besittelse av materiale med seksuelle krenkelser av barn samt besittelse av en barnesexdukke. Saken kom for retten i Københavns Byret i august 2025, og den 1. september samme år ble Sass Larsen idømt fire måneders ubetinget fengsel for besittelse av materiale med seksuelle krenkelser av barn. Han ble  frifunnet for besittelse av en barnesexdukke. Under rettssaken kom det frem, at politiet i forbindelse med ransakingen av Sass Larsens bopel hadde begått den feilen, at de unnlot å konfiskere dukken, noe som ga han mulighet til å kvitte seg med den. 

 Referanser 





 Eksterne lenker 



Kategori:Danske handelsministre
Kategori:Socialdemokratiet-ministre
Kategori:Folketingsmedlemmer fra Socialdemokratiet
Kategori:Personer fra Virum